Það var einlæg gleði og mikil samkennd þegar Guðni Th. Jóhannesson tók við embætti forseta Íslands . Þjóðin hlýddi á fyrstu ræðu hans í embætti á sama tíma og hún ók heim eftir partí helgarinnar sem voru haldin víða um landið . Ólafur Ragnar og Dorrit kvöddu sátt og fengu dynjandi lófatak þegar þau óku frá þinghúsinu á vit nýrra ævintýra sem bíða þeirra hér og erlendis . Margir munu án efa sakna þeirra frá Bessastöðum en þjóðin virðist vera sátt við nýja húsbændur þar , sem virðast mæta nýju starfi af auðmýkt og þakklæti . Guðni Th. og Eliza eru boðberar nýrra tíma og minna okkur á að ekkert varir að eilífu , ný kynslóð sest nú að á Bessastöðum og henni fylgir aragrúi af börnum og virðulegur köttur . Forsetafrúin á einnig stórt pláss í hjarta Vestur-Íslendinga sem eru búsettir í Kanada en þar er hún fædd og uppalin . Dýrmæt tengsl þjóðanna sem mega aldrei gleymast . Framtíðin er björt – förum vel með hana . Það var áhugavert að fylgjast með hverjum var boðið að Bessastöðum eftir athöfn en þar tóku forsetahjónin á móti gestum sínum . Það er komin ný og önnur elíta í forsetaveislurnar sem að margra mati er löngu tímabært . Sköpunarkraftur eyjaskeggja á sér engin takmörk – íslenskar valkyrjur leggja sitt af mörkum til að bæta heiminn með list sinni og frumkvæði . Hugvit , áræðni og hugrekki einkennir þær konur sem deila list sinni með lesendum Séð og Heyrt . Senn hallar að hausti með öllum þeim verkefnum sem því fylgja , þetta hefur verið gott sumar og gjöfult . Verum ávallt minnug þess að hver dagur er gjöf sem er einstök og veitir ný tækifæri við hvert fótmál . Þau þurfa ekki að vera stór , lítil þúfa ýtir hlassinu af stað – nýr forseti Íslands og leið hans í embætti er dæmi um það . Enginn veit sína ævi fyrr en öll er . Dveljum í gleðinni – fögnum rökkrinu sem fellur nú á – lifum og njótum . Gerum lífið skemmtilegra eins og Séð og Heyrt á hverjum degi . Leiðari vikunnar - blaðið fæst á næsta blaðsölustað .